Skólahald hefst að nýju í Danmörku á morgun eftir þriggja vikna hlé. Heilbrigðisyfirvöld segja ráðlegast að bólusetja börnin til að draga úr fjölgun kórónuveirusmita. Skima á fyrir veirunni tvisvar í viku hjá nemendum og starfsfólki skólanna.
Kennsla hefst að nýju á morgun í grunnskólum í Danmörku eftir þriggja vikna hlé. Mennta- og barnamálaráðherra landsins telur að það sé óhætt út frá heilbrigðissjónarmiðum. Skima á fyrir veirunni tvisvar í viku hjá nemendum og starfsfólki skólanna.
Stjórnvöld og heilbrigðisyfirvöld í Danmörku tilkynntu ákvörðunina á fundi með fréttamönnum í dag. Pernille Rosenkrantz-Theil, barna- og menntamálaráðherra, sagði að besta ráðið til að koma í veg fyrir að smitum fjölgaði væri að bólusetja börnin gegn kórónuveirunni. Börnin og starfsfólk skólanna fara í skimun tvisvar í viku. Ókeypis sjálfspróf standa til boða. Foreldrar verða að vera með hlífðargrímur eða skerm fyrir andliti ef þeir koma í skólana. Loks verða nemendur beðnir um að umgangast ekki krakka úr öðrum bekkjum. Öllum viðburðum verður slegið á frest.
Þegar omíkron-afbrigði kórónuveirunnar tók að breiðast hratt út í Danmörku í síðasta mánuði gripu stjórnvöld til ýmissa ráða til að draga úr áhrifunum, meðal annars að senda grunnskólanemendur heim 15. desember. Þá var stefnt að því að bólusetja sem flesta áður en skólahald hæfist að nýju eftir áramót. 42 prósent 5-11 ára barna hafa verið bólusett einu sinni.
Helene Propst aðstoðar-landlæknir sagði á fundinum í dag að óhjákvæmilega fylgdu skólastarfinu sýkingar, ekki aðeins covid heldur aðrar veirusýkingar. Því væru bólusetningar árangursríkastar til að tryggja að börnin mættu ekki smituð í skólann.
Skólahald hefst að nýju í Danmörku á morgun eftir þriggja vikna hlé. Heilbrigðisyfirvöld segja ráðlegast að bólusetja börnin til að draga úr fjölgun kórónuveirusmita.